KOMISIJOS SPRENDIMAS
2009 m. liepos 9 d.
kuriuo nustatomi ekologiniai kriterijai, taikomi suteikiant Bendrijos ekologinį ženklą avalynei
(pranešta dokumentu Nr. C(2009) 5612)
(Tekstas svarbus EEE)
(2009/563/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač į jo 6 straipsnio 1 dalies antrą pastraipą,
pasikonsultavusi su Europos Sąjungos ekologinio ženklinimo valdyba,
kadangi:
(1)
Pagal Reglamentą (EB) Nr. 1980/2000 Bendrijos ekologinį ženklą galima suteikti produktui, pasižyminčiam tokiomis savybėmis, dėl kurių jis galėtų labai prisidėti gerinant pagrindinius aplinkos aspektus.
(2)
Reglamente (EB) Nr. 1980/2000 numatyta, kad konkretūs ekologinio ženklo kriterijai, rengiami pagal Europos Sąjungos ekologinio ženklinimo valdybos parengtus kriterijus, turi būti nustatomi pagal gaminių grupes.
(3)
Reglamente taip pat numatyta, kad ekologinio ženklo kriterijai ir su tais kriterijais susiję vertinimo ir patikros reikalavimai turi būti persvarstyti laiku, dar nepasibaigus konkrečiai gaminių grupei taikomų kriterijų galiojimo laikotarpiui.
(4)
Vadovaujantis Reglamentu (EB) Nr. 1980/2000 laiku persvarstyti ekologiniai kriterijai ir su jais susiję vertinimo ir patikros reikalavimai, nustatyti 2002 m. kovo 18 d. Komisijos sprendimu 2002/231/EB, nustatančiame patikslintus ekologinius kriterijus, taikomus suteikiant avalynei ekologinius ženklus, ir iš dalies keičiantis Sprendimą 1999/179/EB (2). Tie ekologiniai kriterijai ir su jais susiję vertinimo ir patikros reikalavimai galioja iki 2010 m. kovo 31 d.
(5)
Atsižvelgiant į minėtą persvarstymą tikslinga iš dalies pakeisti gaminių grupės apibrėžtį ir nustatyti naujus ekologinius kriterijus siekiant, kad būtų paisoma mokslo pažangos ir rinkos pokyčių.
(6)
Ekologiniai kriterijai ir su jais susiję vertinimo bei patikros reikalavimai turėtų galioti ketverius metus nuo šio sprendimo priėmimo dienos.
(7)
Todėl Sprendimas 2002/231/EB turėtų būti pakeistas.
(8)
Gamintojams, kurių gaminiams remiantis Sprendime 2002/231/EB nurodytais kriterijais buvo suteiktas avalynei suteikiamas ekologinis ženklas, reikėtų suteikti pereinamąjį laikotarpį, kad jie turėtų pakankamai laiko savo gaminius pritaikyti taip, jog jie atitiktų persvarstytus kriterijus ir reikalavimus. Gamintojams taip pat reikėtų leisti teikti paraiškas, parengtas pagal Sprendime 2002/231/EB nustatytus kriterijus arba pagal šiame sprendime nustatytus kriterijus, tol, kol tas sprendimas nustos galioti.
(9)
Šiame sprendime numatytos priemonės atitinka pagal Reglamento (EB) Nr. 1980/2000 17 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Gaminių grupė „avalynė“ - visi aprangos gaminiai, kurie skirti pėdai apsaugoti ar apgaubti ir kurie turi įtaisytą išorinį su žemės paviršiumi besiliečiantį padą. Avalynė turi būti be jokių elektrinių ar elektroninių sudedamųjų dalių.
2 straipsnis
Kad gaminių grupei „avalynė“ priskiriamiems gaminiams pagal Reglamentą (EB) Nr. 1980/2000 būtų suteiktas Bendrijos ekologinis ženklas (toliau - ekologinis ženklas), avalynė turi atitikti šio sprendimo priede nustatytus kriterijus.
3 straipsnis
Gaminių grupei „avalynė“ taikomi ekologiniai kriterijai ir susiję vertinimo bei patikros reikalavimai galioja ketverius metus nuo šio sprendimo priėmimo dienos.
4 straipsnis
Administravimo tikslais gaminių grupei „avalynė“ suteikiamas kodo numeris „017“.
5 straipsnis
Sprendimas 2002/231/EB panaikinamas.
6 straipsnis
1. Iki šio sprendimo priėmimo dienos pateiktos paraiškos gaminių grupei „avalynė“ priskiriamiems gaminiams suteikti ekologinį ženklą vertinamos pagal Sprendime 2002/231/EB nustatytas sąlygas.
2. Po šio sprendimo priėmimo dienos, bet ne vėliau kaip 2010 m. kovo 31 d., pateiktos paraiškos gaminių grupei „avalynė“ priskiriamiems gaminiams suteikti ekologinį ženklą gali būti grindžiamos Sprendime 2002/231/EB arba šiame sprendime nustatytais kriterijais.
Tos paraiškos vertinamos pagal kriterijus, kuriais yra grindžiamos.
3. Jeigu ekologinis ženklas suteikiamas remiantis paraiška, vertinama pagal Sprendime 2002/231/EB nustatytus kriterijus, tas ekologinis ženklas gali būti naudojamas 12 mėnesių nuo šio sprendimo priėmimo dienos.
7 straipsnis
Šis sprendimas skirtas valstybėms narėms.
Priimta Briuselyje, 2009 m. liepos 9 d.